Þingræður haldnar á Alþingi Íslendinga

Virðulegi forseti. Þetta frumvarp er til þess að bæta menntakerfið okkar og það mun leiða til þess að það verður aukinn sveigjanleiki, aukin starfsþróun, aukið starfsöryggi og við munum sjá fjölgun í kennarastéttinni. Ég fagna þeim breytingartillögum sem hafa verið lagðar fram. Ég held að þær séu til að bæta þetta mál. Ég vil einnig þakka hv. allsherjar- og menntamálanefnd fyrir alla þá vinnu sem hún hefur lagt á sig og þær breytingar sem hafa verið gerðar á málinu.

Herra forseti. Það er margt mjög gott í þessu frumvarpi ráðherra og það hefur líka batnað mikið í meðförum nefndarinnar. Undirtónninn er gríðarlega mikilvægur. Það er verið að auka starfsöryggi og efla starfsumhverfi og sveigjanleika í kennaraumhverfinu. En eftir stendur að það þarf að vinna málið betur. Ég tel að það hafi komið ákveðnar vísbendingar um að hægt sé að ná aukinni samstöðu. Ég tel vont að fara með þetta mikilvæga mál í gegnum þingið í nokkuð miklum ágreiningi, eins og sést í rauninni á töflunni. Ég tel að það hefði verið farsælla að fara með málið aftur inn í ráðuneytið og vinna það betur. Þetta mál verður alltaf afgreitt en það er þess virði að reyna á samstöðu við kennarasamfélagið og alla þá hagaðila sem tengjast því að byggja upp okkar annars ágæta menntakerfi. Þess vegna sit ég hjá í þessu máli.

Virðulegi forseti. Hér er um að ræða gott mál sem vonandi verður til þess að auka sveigjanleika og bæta starfsöryggi kennara - en það er, eins og fram hefur komið, umdeilt. Það hefði verið til mikils vinnandi að ná meiri sátt um það. Við í Samfylkingunni teljum að það hafi ekki enn þá verið reynt til þrautar. Spurningin er sú hvort við setjum lög og leitum svo sátta eða hvort við leitum sátta og setjum svo lög. Við í Samfylkingunni teljum að við eigum að leita sátta og setja svo lög og þess vegna sitjum við hjá.

Ég var tiltölulega bjartsýn, þrátt fyrir allt, þegar við hófum þessa umræðu í kvöld og trúði því að a.m.k. þær tillögur minni hlutans sem lutu að því að gera langþráð mál - ágætt mál - gott, sem lutu að því að auka líkurnar á að við næðum markmiðum okkar. Það hvernig meðhöndlun meiri hlutans var á þeim tillögum og endanleg niðurstaða, umræður og annað, gerir einfaldlega að verkum að ég get því miður ekki greitt þessu frumvarpi atkvæði mitt. Það hefði svo auðveldlega getað orðið svo miklu betra og hefði svo auðveldlega getað skipt verulegum sköpum. Ég verð því miður að sitja hjá í þessu máli.

Virðulegi forseti. Hingað hef ég komið tvívegis og mælt fyrir frumvarpi til laga um afnám skerðingar vegna atvinnutekna aldraðra. Við höfum lagt fram gögn og talið að yfir vafa sé hafið að það muni ekki hafa í för með sér aukinn kostnað. Nú höfum við stigið risastórt skref í jákvæða átt. Við erum að taka utan um þetta mál og höfum falið það félagsmálaráðherra. Það verður gerð úttekt á því hvort í raun og veru sé kostnaður, hvernig hann sé gagnvart þessu máli - eða ef satt reynist og hann er ekki, þá verður skrefið enn þá stærra. Ég treysti því og trúi að við séum í rauninni að uppskera eitthvað svipað fallegt og við gerðum á svipuðum tíma í fyrra þegar við náðum í sameiningu að afnema skerðingar vegna styrkja til okkar minnstu bræðra og systra og ég held að þetta sé lítið réttlætisskref í þá átt.

Virðulegi forseti. Hér er í sjálfu sér á ferðinni mikilvægt mál, þ.e. við höfum betri skilning og kannski betri yfirsýn yfir það með hvaða hætti skerðingar í bótakerfunum geta haft áhrif á framfærslu einstaklinga og eftir atvikum útgreiðslu eða afkomu ríkissjóðs. Ég verð þó að segja að mér finnst formið á þessu máli vera gallað. Í reynd er hér verið að fara fram á einhvers konar skýrslu. Þá finnst mér að menn eigi bara að leggja fram skýrslubeiðni. Í öðru lagi er verið að velta upp þeirri spurningu hvort það geti verið að það að hætta skerðingum í bótakerfunum muni ekki kosta neitt. Svarið við því er bara svo augljóst í mínum huga. Að sjálfsögðu mun það kosta viðbótarútgreiðslur úr ríkissjóði að hætta öllum skerðingum, jafnvel þótt ég taki eftir því að hér sé verið að leggja áherslu á að meta heildaráhrifin, aukin umsvif o.s.frv.